./data/phi0474/phi005/phi0474.phi005.perseus-lat2.xml
M. Tullius Cicero
eo accedebat quod iudices e lege Rupilia dati non erant; multo etiam rem turpiorem  fore et iniquiorem visum iri intellegebant  itaque hoc dum corrigere vult, apertior eius cupiditas improbitasque facta est   nam illis quinque iudicibus uti se negat; iubet, id quod initio lege Rupilia fieri oportuerat, citari Heraclium et eos qui dicam scripserant; ait se iudices ex lege velle sortiri  quod ab eo pridie, cum multis lacrimis cum  oraret atque  obsecraret, Heraclius impetrare non potuerat, id ei postridie venit in mentem, ex lege Rupilia sortiri dicas oportere   educit ex urna tris; his ut absentem Heraclium condemnent imperat; itaque condemnant